50 Jaar gelede in Die Burger | 26 Maart 1970 | Netwerk24
50 Jaar gelede in Die Burger | 26 Maart 1970
Chaos by vergadering: Algehele wanorde het gisteraand geheers in die stadsaal van Springs, waar dr. Albert Hertzog, leier van die H.N.P., ’n vergadering toegespreek het. Bloedige gevegte het uitgebreek onder die meer as duisend aanwesiges. Dr. Hertzog en sy gevolg moes ná net 65 minute van wanorde die aftog blaas.
Skokkende moord: ’n Dertienjarige blanke meisie van Goodwood is gisteraand ’n entjie van haar ouerhuis koelbloedig vermoor. Sy is vermoedelik verwurg. Haar lyk is deur ’n verbyganger onder ’n boom in Townsendstraat aangetref. Sy was Lynette van Zyl, van Caledonstraat 109, Goodwood, jongste dogter van speurder-sersant Kallie van Zyl van Caledonplein. Sy is gisteraand agtuur laas deur ’n klasmaat, Anna van der Merwe, van Langenhovenstraat 9, Goodwood, lewend gesien. Albei is leerlinge van die Hoërskool J.G. Meiring.
Beeld gesteel: ’n Waardevolle standbeeld van C.J. Langenhoven op die terrein van die Hoërskool Langenhoven in Pretoria is eergisternag gesteel. Die standbeeld, wat sowat ’n meter hoog is, is ná ‘n rolprentvertoning by die skool vermis. Die hoof van die skool, dr. S.C.H. Rautenbach, het gesê die standbeeld is onvervangbaar, daar is net drie van sy soort in Suid-Afrika. Hy het gesê die oorspronklike standbeeld en ’n replika daarvan staan in die gebou van die provinsiale administrasie in Kaapstad en by die Universiteit van Stellenbosch.
Chris al weer nuus: Prof. dr. Chris Barnard het Londen opnuut aan sy voete. Boonop is Fleet Street se koerantmanne gaande oor Barbara – “die grootste swyger in die openbaar sedert Garbo”, noem ’n rubriekskrywer die jong mev. Barnard in die Daily Mirror. Prof. Barnard se sjarme het die media nogmaals in vervoering, terwyl sy vrou as volg beskryf word: “Sy is pragtig, op haar plek en amper te beskeie. Waarskynlik een van die vyf aantreklikste meisies met wie ek te doen gehad het,” skryf een skryfster. “Dr. Barnard het nou alles.”
50 Jaar gelede in Die Burger | 25 Maart 1970
50 Jaar gelede in Die Burger | 24 Maart 1970
50 Jaar gelede in Die Burger | 21 Maart 1970
50 Jaar gelede in Die Burger | 20 Maart 1970